АҞӘА, хәажәкыра 2 – Sputnik. Хәажәкыра 6 рзы Фазиль Искандер имшира иазку ауснагӡатәқәа мҩаԥгахоит Ҟабарда-Балкариа аҳҭнықалақь Нальчик, ауаажәларратә еиҿкаара "Акультуратә ҭынхеи аҿиареи ринститут" аԥшьгарала. Идырбахоит адокументалтә трилогиа "День жизни, или Фазиль Искандер" (арежиссиор Ибрагим Чкадуа), имҩаԥгахоит афотоцәыргақәҵа "Фазиль и его окрестности".
"День жизни, или Фазиль Искандер" аԥхьарбара мҩаԥган ашәҟәыҩҩы диижьҭеи 90 шықәса анҵуаз V Жәларбжьаратәи акультура афестиваль "Ауаҩ игыларҭа" аҳәаақәа ирҭагӡаны. Афильм аҿы ахархәара амоуп ашәҟәыҩҩи Иури Норштеин, Дмитри Быков, Адгәыр Ӡиӡариа ринтервиуқәа.
"Афотоцәыргақәҵаҿы иӡыргоуп Фазиль Искандери изааигәази рфотосахьақәа аҩнытәи архив аҿынтәи. Иҟоуп ҿыц ауаа идырбахо афотосахьақәагьы: Кравченко Игор иальбом "Аамҭак исыцану" аҟынтәи афотосахьа, Ремзи Агрба иархив аҟынтәи шамахамзар иуԥымло афотосахьақәа", - ҳәа аҳәоит адырраҭараҿы.
Ауснагӡатә еиҿыркаауеит Аԥсны Акультура аминистрра, Фазиль Искандер ихьӡ зху Афонд, арт-центр Madina Saral'p.
Фазиль Искандер ирҿиаратә мҩа
Фазиль Абдул-иԥа Искандер диит хәажәкыра 6, 1929 шықәса рзы, Аҟәа. 1954 шықәса рзы далгеит А.М. Горки ихьӡ зху Алитературатә институт. Ҩышықәса рышьҭахь дхынҳәуеит Аԥсныҟа, Аҳәынҭшәҟәҭыжьырҭа аԥсуа ҟәша аредакторс. 1956 инаркны иҩымҭақәа ркьыԥхьуан ажурналқәа: "Смена", "Неделя", "Костер", "Сельская молодежь" уҳәа рыҟны. Раԥхьатәи иажәеинраалақәа реизга "Горные тропы" ҭыҵит 1957 шықәса рзы Аҟәа. 1966 шықәса рзы ажурнал "Новый мир" аҟны икьыԥхьын аповест "Созвездие Козлотура".
Искандер ирҿиамҭақәа ирылукаартә иҟоуп "Сандро из Чегема" (1973-1988, автобиографиатә ҩымҭа). Искандер иажәабжьқәеи иповестқәеи еиҭагоуп шамахамзар европатәи абызшәақәа зегьы рахь.
Иара убас шәаԥхьар ҟалоит: